label_title: 64. Golden Globe-gála
label_desc: A 64. évi Arany Glóbusz, azaz Golden Globe-díjátadóra 2007. január 15-én került sor Kalifornia államban, a Beverly Hills-i Beverly Hilton Hotelben. A 2006-os film- és televíziós produkciók jelöltjeinek sorát a "Bábel" című film vezette 9 jelöléssel, melyek közül végül egyet váltott díjra, a legjobb film (dráma) kategóriában. Helen Mirren színésznő két díjat vehetett át, "A királynő"ben II. Erzsébet brit királynőt, az "Elizabeth" című tévés alkotásban pedig I. Erzsébetet alakította. Leonardo DiCaprio és Clint Eastwood egy-egy kategórián belül kétszer volt esélyes, de egyikük sem kapta meg a díjat. Eastwood filmje azonban, a "Levelek Ivo Dzsimából" a legjobb nem angol nyelvű film elismerésével gazdagodott. Martin Scorsese pályafutása második Arany Glóbuszát vihette haza "A tégla" rendezéséért. Az est abszolút nyertese a "Dreamgirls" című film volt, mely háromszorosan örülhetett a díjnak, a legjobb vígjáték/musical mellett a legjobb férfi és női mellékszereplő is e filmből került ki, előbbi elismerésnek Eddie Murphy örülhetett.